ক্যা কুচুৰ হ্যায় অমলা কা?

ক্যা কুচুৰ হ্যায় অমলা কা? (ইংৰাজী: Kya Qusoor Hai Amala Ka?; হিন্দী: क्या कुसूर है अमला का; অৰ্থ: অমলাৰ দোষ কি?) এখন ভাৰতীয় হিন্দী ভাষাৰ নাটকীয় দূৰদৰ্শন ধাৰাবাহিক, যিখন ২০১৭ চনৰ ৩ এপ্ৰিলৰপৰা ষ্টাৰ প্লাছত সম্প্ৰচাৰিত হৈছিল। এই ধাৰাবাহিকখন তুৰ্কীৰ নাটক ধাৰাবাহিক ফাটমাগুলুন সুচু নে?ৰ আধাৰত নিৰ্মিত, য’ত মহিলাৰ বিৰুদ্ধে হোৱা যৌন হিংসাৰ দৰে সংবেদনশীল বিষয় উপস্থাপন কৰা হৈছে। ধাৰাবাহিকখন ২৪ ফ্ৰেমছ মিডিয়াই প্ৰযোজনা কৰিছিল। ২০১৭ চনৰ ৩০ ছেপ্টেম্বৰত ষ্টাৰ প্লাছৰ দুপৰীয়াৰ অনুষ্ঠানৰ ব্লকটো বন্ধ হোৱাৰ লগে লগে এই ধাৰাবাহিকখনৰ অন্ত পৰে।

কাহিনী

অমলা এগৰাকী তৰুণী আৰু ধুনীয়া চহৰীয়া ছোৱালী, যি ধৰমশালাৰ এখন সৰু চহৰত বাস কৰে। সৰুতেই পিতৃ-মাতৃক হেৰুওৱাৰ বাবে তেওঁ ককায়েক ৰঘু আৰু বৌয়েক মন্দাকিনীৰ সৈতে থাকে। তেওঁ সৰু কালৰ বন্ধু দেৱৰ সৈতে বাগদান সম্পন্ন কৰিছে আৰু বিবাহৰ বাবে অপেক্ষা কৰি আছে। তেওঁৰ এটা নিজা ঘৰৰ সপোন আছে, য’ত তেওঁ নিজৰ ইচ্ছা অনুসৰি জীৱন কটাব পাৰিব।

আবীৰ এজন ভদ্ৰ যুৱক যি তেওঁৰ পালিত মাতৃ কৰুণাৰ সৈতে থাকে। কৰুণা বনৌষধিৰে চিকিৎসা কৰা এগৰাকী বৈদ্য।
এদিন নিশা, অমলাই কামৰ বাবে বাহিৰলৈ যাবলৈ ওলোৱা তেওঁৰ হ’বলগীয়া স্বামীক বিদায় দিবলৈ যোৱাৰ পথত আবীৰৰ ধনী বন্ধু সুবীৰ, ইভান আৰু বিৰাজে ড্ৰাগছ আৰু মদৰ নিচাত মত্ত হৈ তেওঁক আগচি ধৰে আৰু দলবদ্ধভাৱে ধৰ্ষণ কৰে। যদিও আবীৰ বাস্তৱৰ বিষয়ে অজ্ঞাত আছিল, তথাপি তেওঁ এই ঘটনাৰ বাবে নিজকে দোষী বুলি অনুভৱ কৰে।

আবীৰক তেওঁৰ ধনী বন্ধুসকলৰ ক্ষমতাশালী পৰিয়ালে অমলাক বিয়া কৰাবলৈ বাধ্য কৰে। বিবাহৰ পিছত অমলা আৰু আবীৰে এক নতুন জীৱন আৰম্ভ কৰিবলৈ মুম্বাইলৈ গুচি আহে। ৰঘু আৰু মন্দাকিনীও তেওঁলোকৰ সন্তান মন্নুৰ সৈতে অমলা আৰু আবীৰৰ ওচৰলৈ মুম্বাইলৈ আহে। পিছত আবীৰৰ পালিত মাতৃ কৰুণাও তেওঁলোকৰ সৈতে যোগ দিয়ে। দেৱয়ো অমলাৰপৰা নিজৰ প্ৰশ্নবোৰৰ উত্তৰ বিচাৰি মুম্বাইত উপস্থিত হয়। তেওঁ আবীৰক ফোন কৰি হত্যা কৰাৰ ভাবুকি দিয়ে কিয়নো আবীৰে তেওঁৰ প্ৰেম কাঢ়ি লৈছিল। অমলা অসুস্থ হৈ পৰে আৰু মন্দাকিনীয়ে তেওঁ গৰ্ভৱতী হোৱা বুলি সন্দেহ কৰে। অমলাই ঘৰতে পৰীক্ষা কৰে আৰু ফলাফল পজিটিভ আহে। ইয়াৰ ফলত অমলা গভীৰ যন্ত্ৰণাত আৰু আবীৰ কি কৰিব লাগে ভাবি নাপাই চিন্তিত হৈ পৰে। কৰুণাই অমলাক পুনৰ পৰীক্ষা কৰিবলৈ চিকিৎসালয়লৈ লৈ যায়। এইবাৰ ৰিপ’ৰ্ট নিগেটিভ আহে আৰু প্ৰকাশ পায় যে অমলা গৰ্ভৱতী নহয়, যাৰ ফলত সকলোৱে সকাহ পায়। দেৱই যাতে অমলাৰ অপৰাধীৰপৰা প্ৰতিশোধ ল’বলৈ গৈ নিজেই এজন অপৰাধীত পৰিণত নহয়, সেই ভয়ত অমলাই আবীৰক তেওঁক চিৰদিনৰ বাবে এৰি যাবলৈ কয়। অমলাই নিবিচাৰে যে আবীৰে তেওঁৰ জীৱনটো ধ্বংস কৰাৰ দৰে দেৱৰ জীৱনটোও ধ্বংস কৰক। আবীৰে অমলাৰ ভালৰ বাবে তেওঁক এৰি বিদেশলৈ যাব বিচাৰে, কিন্তু একে সময়তে অমলাৰ প্ৰতি তেওঁৰ বৰ্ধিত চিন্তা আৰু প্ৰেম প্ৰকাশ পায়। অনুতপ্ত বিৰাজে আবীৰক সত্যটো জনায় যে আবীৰ নিৰ্দোষী আছিল আৰু তেওঁলোকৰ দৰে ধৰ্ষণকাৰী নাছিল। আবীৰে এই সত্যটো জানি মৰ্মাহত হয় আৰু পিছত অমলাক এই কথা ক’বলৈ সিদ্ধান্ত লয়। কেইবাবাৰো বিফল চেষ্টাৰ পিছত আবীৰে অমলাক নিজৰ নিৰ্দোষিতাৰ কথা ক’বলৈ সক্ষম হয়, কিন্তু অমলাই ওলোটাই তেওঁকহে বেছি দোষাৰোপ কৰে। তেওঁ কয় যে আবীৰ আৰু তেওঁৰ বন্ধুসকলে তেওঁলোকৰ সম্পৰ্ক এনেদৰে ভাঙি পেলাইছে যে সেয়া পুনৰ জোৰা লগা অসম্ভৱ। তেওঁ কয় যে তেওঁ নিজক আৰু নিজৰ জীৱনক ঘিণ কৰে আৰু আবীৰৰ প্ৰতিও তেওঁৰ কেৱল ঘৃণাহে আছে।

মন্দাকিনী আৰু কৰুণা ধৰমশালালৈ গুচি যায়। আবীৰে অমলাক তেওঁৰ ভতিজাকৰ স্কুলত নামভৰ্তিৰ বাবে সহায় কৰে। তেওঁ প্ৰধান শিক্ষকক শিশুটিৰ নামভৰ্তিৰ বাবে পতিয়ন নিয়ায়। উভতি অহাৰ পথত দেৱে অমলাক দেখে যদিও তেওঁৰ ওচৰলৈ নাযায়।
আবীৰ লাহে লাহে অমলাৰ প্ৰেমত পৰিবলৈ ধৰে। পাছদিনা ৰঘু শপিং মলত হেৰাই যায় আৰু আবীৰে তেওঁক বিচাৰি যায়।
ইতিমধ্যে ইভান আৰু বিৰাজ কাৰাগাৰৰপৰা ওলাই আহে। বিৰাজ অনুতপ্ত হৈ নিজৰ অপৰাধ পাহৰিবলৈ মদৰ আশ্ৰয় লয়। সুবীৰ আৰু মাহীৰ বিবাহ স্থগিত ৰখা হয়। মাহীয়ে সত্যটো জানিব বিচাৰি অমলাৰ ওচৰলৈ যায়। আবীৰৰ সমৰ্থন পোৱাৰ পিছত অমলাই অৱশেষত ধৰ্ষণকাৰীসকলক উন্মোচিত কৰাৰ সাহস পায়, কিয়নো তেওঁ নিবিচাৰে যে তেওঁ সত্যটো নক কোৱাৰ বাবে মাহীৰ জীৱনটো ধ্বংস হওক। ইফালে ইভানে গম পায় যে অমলাই তেওঁলোকক উন্মোচিত কৰিবলৈ আহি আছে, গতিকে তেওঁ আবীৰ আৰু অমলাক হত্যা কৰিবলৈ গুণ্ডা ভাড়াত কৰে। আবীৰ আৰু অমলাই গুণ্ডাসকলৰ সৈতে যুঁজি সফলতাৰে মালিক হাউচৰ বিবাহ অনুষ্ঠানত উপস্থিত হয়। তাত মালিক পৰিয়ালে তেওঁলোকক বাধা দিবলৈ অতিৰিক্ত নিৰাপত্তাৰ ব্যৱস্থা কৰিছিল। অমলাই তিনিওজন ধৰ্ষণকাৰীক সফলতাৰে উন্মোচিত কৰে আৰু বিবাহখন বাতিল কৰা হয়। পিছত ইভানে ঋষাণৰপৰা প্ৰতিশোধ ল’বলৈ মাহীক বিয়া কৰায়। লগতে অমলাই ইভান, সুবীৰ আৰু বিৰাজৰ বিৰুদ্ধে গোচৰ তৰে। আবীৰ নিৰ্দোষী হোৱা আৰু অমলাক সমৰ্থন কৰাৰ বাবে তেওঁৰ বিৰুদ্ধে কোনো ব্যৱস্থা লোৱা নহয়। তিনিওজন যুৱককে যাৱজ্জীৱন কাৰাদণ্ড বিহা হয়। সুবীৰৰ পিতৃ ঋষাণ মালিকে পুত্ৰৰ কৰ্ম আৰু সামাজিক অপমানৰ বাবে আত্মহত্যা কৰে। অমলাই অৱশেষত ন্যায় পায় আৰু আবীৰ তথা অমলাই সুখেৰে একেলগে বাস কৰিবলৈ লয়।

নিৰ্মাণ

জনপ্ৰিয় তুৰ্কী ধাৰাবাহিক ফাটমাগুলুন সুচু নে? হিন্দী ভাষাত ডাবিং কৰা হৈছিল আৰু কিশোৰ-কিশোৰীৰ প্ৰেমমূলক নাটক ফেৰিহাৰ সফলতাৰ পিছত ২০১৬ চনত ভাৰতৰ জিন্দাগী টিভিত সম্প্ৰচাৰ কৰা হৈছিল। এই দুয়োখন ধাৰাবাহিকৰে ৰেটিং বৃদ্ধি পোৱাৰ ফলত পৰৱৰ্তী সময়ত আন কেইবাখনো জনপ্ৰিয় তুৰ্কী ধাৰাবাহিক যেনে— কুজে গুণে, এ লাভ ষ্ট’ৰী আৰু লিটল লৰ্ড ভাৰতত ডাবিং কৰি প্ৰদৰ্শন কৰা হৈছিল। পৰৱৰ্তী সময়ত '২৪ ফ্ৰেমছ' নামৰ টেলিভিছন প্ৰডাকচন কোম্পানীটোৱে এই ধাৰাবাহিকখনৰ অধিকাৰ 'একো ৰাইটছ'ৰপৰা লাভ কৰে আৰু মূল নিৰ্মাতাসকলৰ পৰামৰ্শৰ সহায়ত ভাৰতত ইয়াৰ পুনৰ্নিৰ্মাণৰ কাম আৰম্ভ কৰে। ধাৰাবাহিকখনৰ বিকাশ কৰিছিল পূৰ্ণেন্দু শেখৰ, নন্দিতা মেহৰা আৰু ২৪ ফ্ৰেমছৰ ভৈৰৱী ৰায়চুৰাই। ৰজিয়া চুলতান খ্যাত পাংখুৰী অৱস্তী ৰোডক অমলাৰ (ফাটমাগুল) চৰিত্ৰত আৰু নৱাগত ৰাজবীৰ সিঙক আবীৰৰ (কেৰিম) চৰিত্ৰত অভিনয়ৰ বাবে নিৰ্বাচন কৰা হৈছিল।

অভিনয় শিল্পী

অভিনেতা চৰিত্ৰ মূল চৰিত্ৰ (তুৰ্কী) বৰ্ণনা
পাংখুৰী অৱস্তী অমলা ফাটমাগুল কেটেঞ্চি ইলগাজ অমলাক ইভান, সুবীৰ আৰু বিৰাজে ধৰ্ষণ কৰিছিল। দেৱৰ সৈতে তেওঁৰ প্ৰেমৰ সম্পৰ্ক আছিল আৰু দুয়োৰে বাগদান হৈছিল। পিছলৈ পৰিয়ালৰ হেঁচাত তেওঁ আবীৰক বিয়া কৰাবলৈ বাধ্য হয়। ৰঘুৰ ভনীয়েক, মন্নুৰ পেহীয়েক আৰু মন্দাকিনীৰ ননদ।

ৰাজবীৰ সিং আবীৰ আনন্দ কেৰিম ইলগাজ ধৰ্ষণকাৰীসকলে ধৰ্ষণৰ দোষ নিজৰ ওপৰত ল’বলৈ বাধ্য কৰাৰ পিছত আবীৰে অমলাক বিয়া কৰায় আৰু লাহে লাহে তেওঁৰ প্ৰেমত পৰে। পিছলৈ তেওঁ অমলাক ধৰ্ষণকাৰীৰ বিৰুদ্ধে যুঁজত সহায় কৰে।

অনন্ত ভি. যোশী দেৱ মুস্তাফা নালকালি হেমৰাজ আৰু পুষ্পাৰ পুত্ৰ। তেওঁ অমলাক ভাল পাইছিল আৰু দুয়োৰে বাগদান হৈছিল, কিন্তু ধৰ্ষণৰ পিছত তেওঁ অমলাক এৰি দিয়ে। তেওঁ ধৰ্ষণকাৰী আৰু আবীৰৰ ওপৰত প্ৰতিশোধ ল’বলৈ শপত খায়।

বৈভৱী উপাধ্যায় ইশা আছু/হাচাৰ অভাচিক নালকালি এগৰাকী এচ কৰ্ট (escort) হিচাপে কাম কৰিছিল।

সিদ্ধাৰ্থ সেন ইভান মালিক এৰডোগান ইয়াচাৰণ অমলাৰ ধৰ্ষণকাৰী। ৰৌনক আৰু হেমাৰ পুত্ৰ। ঋষাণৰ ভতিজাক, সুবীৰৰ সম্পৰ্কীয় ভাতৃ আৰু বিৰাজৰ বন্ধু। মাহীৰ স্বামী।

ফাহমান খান সুবীৰ মালিক চেলিম ইয়াচাৰণ অমলাৰ ধৰ্ষণকাৰী। ঋষাণ আৰু পল্লৱীৰ পুত্ৰ। ৰৌনকৰ ভতিজাক, ইভানৰ সম্পৰ্কীয় ভাতৃ আৰু বিৰাজৰ বন্ধু। মাহীৰ প্ৰাক্তন বাগদত্তা।

ৰাজেশ খট্টৰ ঋষাণ মালিক ৰেচাত ইয়াচাৰণ ৰৌনকৰ ভায়েক। পল্লৱীৰ স্বামী। সুবীৰৰ দেউতাক আৰু ইভানৰ খুৰাক।

পূৰ্বা পৰাগ কৰুণা মেৰিয়াম আকচয় / পাকালিন ("এবে নাইন") আবীৰৰ পালিত মাহী, যিয়ে মাকৰ মৃত্যুৰ পিছত তেওঁক ডাঙৰ-দীঘল কৰিছিল। তেওঁ বনৌষধিৰ বৈদ্য আছিল।

বিজয় তিলানী বিৰাজ ভুৰাল নামলি অমলাৰ ধৰ্ষণকাৰী। ইভান আৰু সুবীৰৰ বন্ধু।

বন্দনা সজনানী পল্লৱী মালিক পেৰিহান ইয়াচাৰণ ঋষাণৰ পত্নী। সুবীৰৰ মাক আৰু ইভানৰ মাহীয়েক।

অক্ষয় আনন্দ বীৰেন আস্থানা মুনিৰ টেলচি মালিক পৰিয়ালৰ অধিবক্তা। ঋষাণৰ খুলশালীয়েক আৰু পল্লৱীৰ ককায়েক।

কস্তুৰী বেনাৰ্জী হেমা মালিক হিলমিয়ে ইয়াচাৰণ ৰৌনকৰ পত্নী। ইভানৰ মাক আৰু সুবীৰৰ মাহীয়েক।

দীপক কৃপালানী ৰৌনক মালিক ৰিফাত ইয়াচাৰণ ইভানৰ দেউতাক। হেমাৰ স্বামী আৰু ঋষাণৰ ককায়েক।

নেহা চৰাফ মন্দাকিনী (মান্দো) মুক্কাডেচ কেটেঞ্চি অমলাৰ বৌয়েক। অমলাক অপছন্দ কৰে। ৰঘুৰ পত্নী।

কভিন ডাভে ৰঘু ৰহমি কেটেঞ্চি অমলাৰ ককায়েক। ভনীয়েকক বহুত ভাল পায়। মন্দাকিনীৰ স্বামী।

সুপৰ্ণা কৃষ্ণা মাহী মেল্টেম আলাগোজ ইভানৰ পত্নী। সুবীৰৰ প্ৰাক্তন বাগদত্তা। মানৱিন্দৰৰ একমাত্ৰ কন্যা।

সুৰেন্দ্ৰ পাল মানৱিন্দৰ তুৰানেৰ আলাগোজ মাহীৰ দেউতাক।

কৰ্মবীৰ চৌধুৰী হেমৰাজ এমিন নালকালি দেৱৰ দেউতাক।

চেলমান শ্বেখ ছানী চামিন এনীৰ দালাল আৰু পিছলৈ ভাল বন্ধু।

লীনা বালোডী পুষ্পা হালিড নালকালি দেৱৰ মাক।

তনু বিদ্যাৰ্থী দিৱ্য লেমান নামলী বিৰাজৰ মাক। দৰ্শনৰ পত্নী।

ওম আদিত্য যাদৱ মন্নু মুৰাট কেটেঞ্চি অমলাৰ ভতিজাক।

তথ্যসূত্ৰ

বাহ্যিক সংযোগ

Kya Qusoor Hai Amla Ka? at Disney+ Hotstar

শ্ৰেণী:ভাৰতত ধৰ্ষণ
শ্ৰেণী:দূৰদৰ্শন ধাৰাবাহিক